December måned er Nordjyllands Politi traditionen tro på gaderne for at fange spritbilister, der har fået lidt for meget i forbindelse med julefrokosterne. Det samme var tilfældet i år, hvor Nordjyllands Politi natten til lørdag var på en målrettet indsats i hele Aalborg, der endte med, at alle biler i en periode blev standset og tjekket på Limfjordsbroen og i Limfjordstunnelen i henholdsvis nord- og sydgående retning. Vagtchef ved Nordjyllands Politi Bent Højgaard oplyser, at nattens indsats førte til tre sigtelser for spirituskørsel, én sigtelse for narkokørsel og to, der var frakendt kørekortet. - Tre-fire stykker er selvfølgelig for mange. Der burde jo ikke være nogen med al den opmærksomhed, der er på det hvert eneste år. Det er umiddelbart en smule lavere, end det plejer at være på grund af nedlukningen af nattelivet, og at mange julefrokoster er aflyst, siger Bent Højgaard. Han oplyser desuden, at alt foregik i ro og orden, da nattelivet for første gang i den nye nedlukning skulle lukke ned til midnat.

Referat:
En målrettet spiritus- og narkokontrol rundt omkring i Aalborg, der sluttede på Limfjordsbroen og i Limfjordstunnelen førte til tre sager om spiritus og én om narko.